/Návrh/ 

číslo:   /2004

	Ministerstvo zahraničných vecí Slovenskej republiky prejavuje úctu Ministerstvu zahraničných vecí Bosny a Hercegoviny a má česť potvrdiť príjem nóty číslo MFA-BA-MPP 1081-02-6729/01 zo dňa 9. augusta 2002, ktorou ministerstvo navrhuje v mene Bosny a Hercegoviny Dohodu medzi vládou Slovenskej republiky a vládou Bosny a Hercegoviny o zrušení vízovej povinnosti pre držiteľov diplomatických alebo služobných pasov takto: 

	“Ministerstvo zahraničných vecí Bosny a Hercegoviny vyjadruje svoje uznanie Ministerstvu zahraničných vecí Slovenskej republiky a má česť predložiť Dohodu medzi vládou Bosny a Hercegoviny a vládou Slovenskej republiky (ďalej len “zmluvné strany”) o zrušení vízovej povinnosti pre držiteľov diplomatických alebo služobných pasov.

Zmluvné strany sa dohodli takto:
1.	Občania štátu jednej zmluvnej strany, ktorí sú držiteľmi platných diplomatických alebo služobných pasov, môžu vstúpiť, odísť, prechádzať a zotrvať na území štátu druhej zmluvnej strany bez víz po čas nepresahujúci deväťdesiat (90) dní v priebehu šiestich (6) mesiacov.
2.	Občania štátu jednej zmluvnej strany musia počas svojho pobytu na území štátu druhej zmluvnej strany dodržiavať vnútroštátny právny poriadok druhej zmluvnej strany.
3.	Občania štátu jednej zmluvnej strany, držitelia platných diplomatických alebo služobných pasov, ktorí sú členmi diplomatických misií alebo konzulárnych úradov, ako aj medzinárodných organizácií so sídlom na území štátu druhej zmluvnej strany môžu vstúpiť, odísť a zotrvať na tomto území bez víz po dobu výkonu ich povinností.
4.	Ustanovenie odseku 3 tejto dohody sa obdobne vzťahuje na rodinných príslušníkov vyššie uvedených zástupcov, ktorí sú držiteľmi platných diplomatických alebo služobných pasov.
5.	Táto dohoda vyhradzuje zmluvnej strane právo odoprieť vstup alebo skrátiť pobyt občanom štátu druhej zmluvnej strany, ktorých považuje za nežiaducich.
6.	Každá zmluvná strana má právo z dôvodu bezpečnosti, ochrany verejného poriadku alebo zdravia obyvateľstva úplne alebo čiastočne pozastaviť vykonávanie tejto dohody.
7.	Zmluvné strany sa budú navzájom diplomatickou cestou bezodkladne informovať o pozastavení alebo obnovení vykonávania tejto dohody.
8.	Zmluvné strany si diplomatickou cestou vymenia vzory platných diplomatických a služobných pasov, vzory nových alebo pozmenených diplomatických a služobných pasov, ako aj informácie týkajúce sa ich používania najneskôr do tridsiatich (30) dní od dátumu uzavretia tejto dohody alebo pred ich zavedením do praxe (predtým ako nadobudnú platnosť).
9.	Túto dohodu je možné pozmeniť alebo doplniť na základe obojstranného súhlasu zmluvných strán výmenou diplomatických nót.
10.	Táto dohoda sa uzaviera na neurčitý čas. Každá zmluvná strana ju môže vypovedať písomným oznámením. Jej platnosť skončí po tridsiatich (30) dňoch odo dňa doručenia písomného oznámenia o výpovedi druhej zmluvnej strane.

	Ak je vyššie uvedené znenie prijateľné pre vládu Slovenskej republiky, Ministerstvo zahraničných vecí Bosny a Hercegoviny navrhuje, aby táto nóta a odpovedná nóta Ministerstva zahraničných vecí Slovenskej republiky tvorili Dohodu medzi vládou Bosny a Hercegoviny a vládou Slovenskej republiky o zrušení vízovej povinnosti pre držiteľov diplomatických alebo služobných pasov, ktorá nadobudne platnosť tridsiatym (30.) dňom od dátumu doručenia odpovednej nóty.
	
	Ministerstvo zahraničných vecí Bosny a Hercegoviny využíva túto príležitosť, aby opätovne ubezpečilo Ministerstvo zahraničných vecí Slovenskej republiky o svojej najvyššej úcte.”

	Ministerstvo zahraničných vecí Slovenskej republiky má česť oznámiť, že vláda Slovenskej republiky súhlasí, aby uvedená nóta Bosny a Hercegoviny a táto odpovedná nóta tvorili Dohodu medzi vládou Slovenskej republiky a vládou Bosny a Hercegoviny o zrušení vízovej povinnosti pre držiteľov diplomatických alebo služobných pasov, ktorá nadobudne platnosť tridsiatym (30.) dňom od dátumu doručenia tejto odpovednej nóty.

	Ministerstvo zahraničných vecí Slovenskej republiky využíva túto príležitosť, aby ubezpečilo Ministerstvo zahraničných vecí Bosny a Hercegoviny o svojej hlbokej úcte.

V Bratislave,         2004

Ministerstvo zahraničných vecí
Bosny a Hercegoviny